Nóg ŉ daling in brandstofpryseArgieffoto. Paul Joubert, senior navorser by die Solidariteit Navorsingsinstituut (SNI), het gesê indien die huidige vlakke voortduur sal die prys van petrol met ongeveer 31c per liter daal op 7 September, terwyl die groothandelprys van diesel met sowat 58c sal daal onder dieselfde omstandighede. Joubert het gesê indien die prys van olie egter aanhou styg of die rand se huidige sterk lopie tot ŉ einde kom, sal hierdie dalings kleiner wees. “Onder die verwagte omstandighede sal die prys van 93-oktaan petrol in Gauteng in September dan sowat R11,77 wees, terwyl die groothandelprys van ŉ liter diesel met 0,05% swawelinhoud sowat R10,39 sal wees. Dit sal die laagste pryse sedert Maart 2016 wees. In die afgelope vier jaar was daar slegs vyf maande waarin petrol goedkoper was, en ses maande waarin diesel goedkoper was as wat dit waarskynlik in September sal wees,” het Joubert gesê. Die prys van petrol, 95- en 93-oktaan, het op 3 Augustus met 99c per liter gedaal terwyl die groothandelprys van diesel met ŉ swaelinhoud van 0,05% met 74c per liter gedaal het en diesel met ŉ swaelinhoud van 0,005% met 41c per liter gedaal het.